…Сёння яна рэалізоўвае сябе на ўсе сто працэнтаў, свабоднага часу амаль не мае, заўсёды ў рабоце. “Мне нецікава рабіць адно і тое ж, я люблю разнастайнасць”, — кажа Алена. — Чытаю студэнтам лекцыі ва ўніверсітэце па адаптыўнай фізкультуры, побач са мной заўсёды маладыя людзі з дыпломнымі, курсавымі і магістарскімі работамі. Працую таксама інструктарам і ў цэнтры рэабілітацыі і сацыяльнай падтрымкі інвалідаў. Шмат клопатаў у мяне як у старшыні арганізацыі “Асаблівы свет”. Не ўяўляю свайго жыцця без спорту — займаюся вялікім тэнісам. Стала чэмпіёнкай Беларусі па плаванні сярод людзей з парушэннямі апорна-рухальнага апарату, асвоіла бодзіфлекс, ёгу, стральбу з лука і г.д. Я мабілізую сябе, мне многае ўдаецца дзякуючы энергічнасці і тэмпераменту. Падтрымлівае мяне як маральна, так і фізічна сям’я — без блізкіх людзей я не змагла б рэалізоўваць усё задуманае. Ёсць у мяне і яшчэ адзін добры памочнік — аўтамабіль, якім з задавальненнем кірую”.